Dôvodová správa

Všeobecná časť

	Rada európskych spoločenstiev so zreteľom na zmluvu o zriadení EHS, najmä na jej článok 100 a návrh komisie v Smernici rady z 26. júla 1971 o aproximácii zákonov členských štátov, ktoré sa vzťahujú na názvy textílií, obsahuje ustanovenia o označovaní, ktoré vychádzajú z vláknového zloženia textilných výrobkov.

	Keďže metódy, ktoré sa používajú v členských štátoch Európskej únie na určenie vláknového zloženia textilných výrobkov, musia byť z hľadiska prípravy vzorky a kvantitatívnej analýzy rovnaké, bola prijatá Smernica rady 72/276/EHS zo 17. júla 1972 týkajúca sa aproximácie zákonov členských štátov o určitých metódach kvantitatívnej analýzy dvojzložkových zmesí textilných vláken. Táto bola často novelizovaná, preto bola nahradená novou Smernicou Európskeho parlamentu a Rady  96/74/ES zo 16. decembra 1996 o určitých metódach kvantitatívnej analýzy dvojzložkových textilných vláken. K aproximácii zákonov členských štátov, ktoré sa vzťahujú na kvantitatívnu analýzu trojzložkových zmesí vláken došlo Smernicou rady 73/44/EHS z 26. februára 1973.

	V Slovenskej republike neboli metódy skúšania dvojzložkových a trojzložkových zmesí textilných vláken právne upravené. Textílie sa skúšali podľa Slovenských technických noriem, ktoré sú takmer zhodné s uvedenými smernicami Európskej únie. Vzhľadom na harmonizáciu nášho práva s právom Európskej únie je potrebné doterajšie rozdiely odstrániť a povýšiť záväznosť týchto technických predpisov na úroveň právneho predpisu.

	Vláda Slovenskej republiky uznesením č. 1154 z 12. decembra 2001 k prioritným úlohám vlády Slovenskej republiky vyplývajúcim z Pravidelnej správy Európskej komisie o pripravenosti SR na členstvo v Európskej únii z 13. 11. 2001 v bode B.68 uložila Ministerstvu hospodárstva SR vydať vyhlášku o metódach skúšania textilných vláken           do 1. januára 2003. Ministerstvo hospodárstva SR podľa § 2 ods. 1 písm. h) zákona č. 19/2002 Z. z., ktorým sa ustanovujú podmienky vydávania aproximačných nariadení vlády SR úplne transponuje predkladaným návrhom nariadenia vlády Smernicu EÚ č. 96/74/ES             zo 16. decembra 1996 a č. 73/44/EHS z 26. februára 1973, ktorými sa ustanovujú laboratórne postupy kvantitatívnej analýzy dvojzložkových a trojzložkových zmesí textilných vláken     do nášho právneho poriadku.
	
	Nariadenie vlády bude v úplnom súlade s Ústavou Slovenskej republiky a so zákonom č. 19/2002 Z. z. v znení zákona 207/2002 Z. z., na základe ktorého sa vydáva. Nariadenie vlády nebude mať žiaden dopad na štátny rozpočet, rozpočty obcí alebo rozpočty vyšších územných celkov, k čomu Ministerstvo financií SR vydalo súhlasné stanovisko. Nariadenie vlády nebude mať tiež žiadne negatívne environmentálne  dôsledky, ani neovplyvní zamestnanosť. 

DOLOŽKA ZLUČITEĽNOSTI

právneho predpisu
s právom Európskej únie 

1.	Navrhovateľ nariadenia vlády: Ministerstvo hospodárstva SR

2.	Názov návrhu nariadenia vlády: nariadenie vlády, ktorým sa ustanovujú laboratórne postupy na kvantitatívnu analýzu dvojzložkových zmesí textilných vláken a trojzložko-vých zmesí textilných vláken

3.	Záväzky Slovenskej republiky vo vzťahu k Európskym spoločenstvám a Európskej únii:
a)	Návrh nariadenia vlády svojou problematikou patrí medzi prioritné oblasti aproximácie práva podľa čl. 70 Európskej dohody o pridružení v oblasti ochrana spotrebiteľa. V čl. 92 ods. 1 Asociačnej dohody SR prevzala na seba záväzok spolupracovať za účelom dosiahnutia plného prispôsobenia sa Slovenskej republiky systému ochrany spotrebiteľa v Spoločenstve.
Problematika návrhu nariadenia vlády je prioritou aproximácie práva podľa aktualizovaného znenia NPAA.
Problematika návrhu nariadenia vlády je prioritou podľa Partnerstva pre vstup, v ktorom SR prevzala na seba záväzok dokončiť zosúlaďovanie legislatívy ES/EÚ v oblasti ochrany spotrebiteľa a zdravia.
Návrh nariadenia vlády nie je úlohou zahrnutou do Plánu legislatívnych úloh vlády SR na rok 2002.
b)	V negociačnej pozícii ku kapitole 23 – Ochrana spotrebiteľov a zdravia prevzala SR záväzok akceptácie acquis a pripravenosti na jeho implementáciu v plnom rozsahu k referenčnému dátumu vstupu do EÚ 1. januára 2004.
 
4.	V práve Európskej únie je problematika návrhu nariadenia vlády upravená smernicou Rady č. 96/73/EHS zo 16. decembra 1996 o určitých metódach kvantitatívnej analýzy dvojzložkových zmesí textilných vláken a smernicou Rady č. 73/44/EHS z 26. februára 1973 o zbližovaní právnych predpisov členských štátov v oblasti metód kvantitatívnej analýzy trojzložkových zmesí vláken

5.	Stupeň zlučiteľnosti návrhu právneho návrhu s právom Európskych spoločenstiev: úplná

6.	Gestor: Ministerstvo hospodárstva SR

7.	Účasť expertov na príprave návrhu právneho predpisu: bez účasti a bez stanoviska

 

Osobitná časť

K § 1 

	Predmetom právnej úpravy je transpozícia právnych predpisov Európskej únie upravujúcich laboratórne postupy, ktorými sa určuje zloženie dvojzložkových a trojzložkových textilných vláken používaných na výrobu textilných výrobkov do právneho poriadku Slovenskej republiky.

K § 2 

	Definujú sa rozhodujúce pojmy nariadenia, ktorými sú laboratórna objemová vzorka, skúšobná vzorka a skúšobná vzorka na analýzu. Laboratórna objemová vzorka je časť textilného materiálu spracovaná tak, aby sa odstránili nevláknové látky a odoberajú sa z nej skúšobné vzorky. Skúšobná vzorka je vzorka časti textílie vhodnej veľkosti získaná z laboratórnych objemových vzoriek. Skúšobnou vzorkou na analýzu je časť skúšobnej vzorky, z ktorej sa stanovuje jednotný výsledok. 

K § 3

	Ustanovenie odkazuje na podrobné laboratórne postupy, ktorými sa pripravujú skúšobné vzorky na analýzu – príloha č. 2 nariadenia vlády, určuje zloženie dvojzložkových zmesí textilných vláken – príloha č. 3 a určuje zloženie trojzložkových zmesí textilných vláken – príloha č. 4.
	V odseku 2 je upravený prípad skúšania takých dvojzložkových zmesí textilných vláken, na ktoré nemožno aplikovať žiadnu záväznú metódu skúšania, ktorá by bola uvedená v prílohe č. 3 nariadenia vlády. V tom prípade možno použiť akúkoľvek dostupnú metódu skúšania, pričom v správe o výsledku je potrebné uviesť stupeň presnosti tejto metódy, ak je známy. 

K § 4

	Ustanovuje sa povinnosť pre fyzické alebo právnické osoby, ktoré laboratórne určujú zloženie textilných výrobkov uvádzaných na trh vypracovať správu o výsledku analýzy zmesí textilných vláken. Táto správa slúži na účely preukázania zloženia textilných výrobkov, kde sa to vyžaduje podľa osobitných právnych predpisov, napr. podľa vyhlášky Ministerstva hospodárstva SR č. 18/1999 Z. z., ktorou sa ustanovujú podrobnosti označovania zloženia a spôsobe zaobchádzania s textilnými výrobkami.
	Ustanovenie uvádza záväzný obsah správy o výsledku analýzy zmesí textilných vláken. Záväzný obsah správy o výsledku analýzy trojzložkových zmesí obsahuje len smernica 73/44/EHS. Smernica 96/73/ES pre analýzu dvojzložkových zmesí textilných vláken neobsahuje ustanovenie o záväznom obsahu správy o výsledku analýzy, preto sa primerane použila požiadavka na záväzný obsah aj pre správu o výsledkoch analýzy dvojzložkových zmesí textilných vláken.

K § 5

	Účinnosť nariadenia vlády sa navrhuje v súlade s bodom B.68 uznesenia vlády SR č. 1154/2001 od 1. januára 2003.